5 Dhjetor 2018

Denisa Xhoga

Specialiste Komunikimi

Agjencia Kombëtare për Zonat e Mbrojtura

E nderuar znj. Xhoga,

Faleminderit për letrën tuaj të 4 dhjetorit 2018, në lidhje me një artikull të publikuar më 29 nëntor 2018 nga Rrjeti Ballkanik për Gazetarinë Investigative (BIRN) mbi prerjen e paligjshme të pemëve në Parkun Kombëtar Shebenik-Jabllanicë.

Ky artikull është shkruar nga një gazetar i zgjedhur si një nga 10 bursistët e këtij viti të Bursës Ballkanike për Gazetari Ekselente, një program i mbështetur nga Fondacioni Erste dhe Fondacionet për Shoqëri të Hapur dhe që zbatohet në bashkëpunim me BIRN. Si redaktor i këtij programi, unë po ju shkruaj në lidhje me shqetësimet që ju ngrini.

Ne në BIRN i marrim seriozisht çështjet e saktësisë. Unë e vlerësoj kohën që ju keni shpenzuar për të na shkruar dhe ju siguroj se e kam lexuar letrën tuaj me kujdes të veçantë.

Ju thoni se artikulli përmban gabime dhe informacion kontradiktor. Unë do të trajtoj këto çështje më poshtë. Me përjashtim të mundshëm të detajeve mbi lartësinë e parkut dhe përqindjen e biodiversitetit të parkut (ju lutem lexoni shënimet e mija mbi këto çështje), ne i qëndrojmë substancës faktuale të artikullit. Ne kemi gjithashtu fotografi, video dhe regjistrime audio për të mbështetur raportimin dhe ne kemi bërë të gjitha përpjekjet për të bazuar informacionin në burime qartë dhe në mënyrë transparente.

Më seriozisht, ju thoni se disa nga citimet janë të stisura. Unë ju siguroj ju absolutisht se kjo nuk ka ndodhur. Ne kemi regjistrime të intervistave në fjalë.

Në lidhje me çështjet që ju ngrini:

* Mbi çështjen e rrugëve dhe automjeteve të rënda, ne mund të konfirmojmë se përveç shtigjeve të ecjes në këmbë, ka me të vërtetë fshatra brenda parkut dhe rrugë që të çojnë në këto fshatra. Në shumë raste, rrugët e paasfaltuara janë mjaftueshëm të gjera për t'u kaluar me kamion apo autobuz. Vetë gazetari udhëtoi me një kamion të madh dhe pa disa të tjerë. Ne kemi prova video për këtë. Për më tepër, fshati Rrajca-Skënderbej është padyshim i aksesueshëm me rrugë. Ju lutem vini re se ndërsa Rrajca-Skënderbej u shfaq në këtë artikull si një fshat pranë vendit ku u pa prerja e paligjshme e pyjeve, burimet thonë se kjo nuk është pjesa e vetme e parkut e prekur nga prerjet e paligjshme.
* Ne mund të konfirmojmë se gazetari pa pirgje me trungje të sapoprera brenda parkut.
* Në lidhje mbi çështjen e kohës, pjesa më e madhe e kërkimit të gazetarit mbi prerjet e paligjshme, përfshirë vrojtimin prej tij në një kafene në Hotolisht, ndodhën në verë. Artikulli u publikua me të vërtetë në dimër. Për transparencë të plotë, ne ishim të qartë se kur ishin bërë vëzhgimet.
* Ju lutem vini re se artikulli nuk thotë se Hotolishti gjendet brenda parkut, siç duket se ju sugjeroni.
* Sa për kamionët në park, ne kemi prova me fotografi të një buldozeri brenda parkut.
* Artikulli nuk thotë dhe as nuk nënkupton se lejet e para duke iu dhënë shoferit ishin dhënë nga AKZM, siç sugjeroni ju. Lejet ishin nga një burim tjetër.
* Në lidhje me përmendjen e Dardhës, unë nuk shoh kontradiktë. Artikulli nuk thotë se Dardha është brenda parkut. Artikulli citon një burim në një treg që thotë se furnizuesit e tij përdorin dokumente që thonë se druri i tyre është nga Dardha, një zonë e pambrojtur, ndërkohë që burimi thotë se druri në fakt vjen nga parku. Me fjalë të tjera, burimi pretendon se dokumentet janë keqpërdorur për të fshehur burimin e vërtetë të lëndës drusore.
* Në lidhje me kamionët e ngarkuar me lëndë drusore, artikulli thjeshtë raporton çfarë gazetari pa me sytë e tij (dhe i fotografoi).
* Në lidhje me përqindjen e biodiversitetit të parkut, 70%, kjo shifër është qartazi me burim nga Klubi Ekologjik Shqiptar. Nëse AKZM mund të konfirmojë se parku përmban vetëm 30% të biodiversitetit të Shqipërisë dhe se shifra nga Klubi Ekologjik Shqiptar është e pasaktë, ne do të mendojmë të publikojmë një sqarim.
* Informacioni që prerja e paligjshme ndodhi në mbi 2 mijë metra vjen nga burime brenda parkut. Nëse kjo është e pasaktë, ne natyrisht do të publikojmë një saktësim. Ne do të konsultohemi me harta topografike për të konfirmuar lartësinë e saktë.
* Në lidhje me “APA Librazhd”: Në referencën e parë, artikulli përdor Administrata për Zonat e Mbrojtura Elbasan dhe më pas përdor “APA Librazhd” si një referencë e shkurtuar për Administratën. Ky emërtim konvencion përdoret në anglisht nga Delegacioni i BE-së në Shqipëri. Nëse ka një mënyrë të parapëlqyer për t'iu referuar Administratës në një referencë të dytë në anglisht, ne mund të jemi mëse të lumtur ta përdorim atë në të ardhmen.
* Në lidhje me kërkesën e gazetarit për informacion, ai dorëzoi kërkesë në Ministrinë e Turizmit dhe Mjedisit.
* Në lidhje me citimet nga Ahmet Mehmeti, ne mund të konfirmojmë se ato janë të sakta dhe jo të stisura. Gazetari u takua me z. Mehmeti më 28 gusht 2018 dhe e regjistroi intervistën. Ai i shpjegoi qartazi z. Mehmeti se për çfarë ishte intervista.
* Në lidhje me citimet nga Bajram Kullolli, këto janë gjithashtu të sakta. Gazetari u takua me z. Kullolli më 9 gusht 2018 dhe e regjistroi intervistën. Ai i shpjegoi qartazi z. Kullolli se për çfarë ishte intervista.

Faleminderit sërish për ngritjen e shqetësimeve. Unë besoj se kjo letër i trajton ato të gjitha.

Me respekt,

Timothy Large

Redaktor

Bursa Ballkanik për Gazetari Ekselente.